Diari Oficial de la Generalitat Valenciana


Sumari del DOGV 7279, del 22-05-2014 (2014/4508)

ORDE 38/2014, de 19 de maig, de la Conselleria d'Educació, Cultura i Esport, per la qual es convoquen ajudes a la producció editorial.
--------------------------------------------------------------------------------------------------------------------------------------

### Dades del document

Número de DOGV
:   7279

Data del DOGV
:   22-05-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/4508


Data del document
:   19-05-2014

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 38/2014, de 19 de maig, de la Conselleria d'Educació, Cultura i Esport, per la qual es convoquen ajudes a la producció editorial. [2014/4508]  
La Generalitat, tal com establix l'article 49.1.4 de l'Estatut d'Autonomia, té competència exclusiva en matèria de cultura. D'acord amb això, és oportú ajudar a la consolidació creativa i industrial de les empreses editorials valencianes dedicades a la producció editorial en castellà.  
Així mateix, a fi de fomentar les peculiaritats del poble valencià i procurar la recuperació de la llengua pròpia, d'acord amb l'article 6.5 de la Llei Orgànica 1/2006, de 10 d'abril, de reforma de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, i amb l'article 25.4 de la Llei 4/1983, d'Ús i Ensenyament del Valencià, la Generalitat donarà suport a totes les accions encaminades a l'edició, al desenrotllament i a la promoció del llibre valencià, amb tractament específic als que siguen impresos en valencià.  
Esta convocatòria de subvencions no necessita la notificació a la Comissió Europea, atés que les subvencions que s'atorgaran tenen la consideració d'ajudes de minimis, d'acord amb el que indica l'article 3 del Reglament (CE) número 1407/2013, de 18 de desembre, de la Comissió, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 352, 24.12.2013).  
En cap cas estes ajudes podran superar l'import màxim total per beneficiari establit pel Reglament (CE) número 1407/2013, de 18 de desembre, de la Comissió.  
A l'efecte de la concessió d'estes ajudes, es tindrà en compte el que establix l'article 1 del Reglament (CE) número 1407/2013, de 18 de desembre, de la Comissió, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis (DOUE L 352, 24.12.2013).  
Per a assegurar el compliment de les condicions indicades en el punt anterior, s'exigirà als sol·licitants una declaració sobre les ajudes de minimis rebudes durant els dos exercicis fiscals anteriors i durant l'exercici fiscal en curs (annex I, apartat I).  
Per tot això, fent ús de les facultats que em conferixen l'article 28 de la Llei 5/1983, de 30 de desembre, del Consell, així com l'article 47.11 del text refós de la Llei d'Hisenda Pública de la Generalitat,  
  
  
ORDENE  
  
Primer  
Convocar ajudes destinades a la producció editorial per al 2014 i aprovar les bases per les quals es regix esta convocatòria i els models normalitzats de sol·licitud i documentació necessària (annexos I, II i III).  
  
Segon  
L'import global màxim destinat a estes ajudes serà de 200.000 euros. Les ajudes es finançaran a càrrec de l'aplicació pressupostària 02.29.07.285.69, capítol IV, dins de la línia de subvenció T1909000, denominada «Ajudes a la producció editorial», del pressupost de la Generalitat per a l'any 2014, la descripció i finalitat de la qual és la potenciació de la distribució i la comercialització de la producció de les editorials valencianes tant en castellà com en valencià.  
  
Tercer  
Es delega en la directora general de Cultura la facultat de resoldre la concessió d'estes ajudes.  
  
Quart  
Esta orde produirà efecte des de l'endemà de ser publicada en el Diari Oficial de la Comunitat Valenciana.  
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei reguladora de la jurisdicció contenciosa administrativa, contra el present acte, que posa fi a la via administrativa, es podrà interposar, potestativament, un recurs de reposició, o bé plantejar directament un recurs contenciós administratiu atenent els terminis i davant els òrgans que s'indiquen a continuació:  
a) El recurs de reposició haurà d'interposar-se davant de la consellera d'Educació, Cultura i Esport en el termini d'un mes a comptar de l'endemà de ser publicada.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.  
  
València, 19 de maig de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
  
Bases de la convocatòria per a l'adjudicació d'ajudes a la producció editorial  
  
Primera. Objecte i condicions de la convocatòria  
1. A fi de potenciar un fons editorial convenientment articulat en col·leccions i amb el suficient interés per a competir amb les editorials de la resta de l'Estat, així com potenciar la producció de línies editorials entorn de les ciències humanes i socials que constituïsquen ferramentes bàsiques o complementàries o que siguen resultat d'investigacions que promocionen les esmentades disciplines, seran objecte d'ajuda tots aquells llibres publicats en castellà i en valencià per empreses editorials comercials que tinguen seu social a la Comunitat Valenciana als quals s'haja atorgat el número de depòsit legal durant l'any 2013.  
  
Pel que fa a les obres que s'editen en diversos volums de venda independent i que hagen obtingut el número de depòsit legal en un exercici anterior, podran participar en la convocatòria els seus volums que tinguen data d'edició de l'any 2013.  
Els llibres objecte d'esta subvenció hauran de reunir les característiques següents:  
a) Estar comercialitzats almenys en 50 punts de venda, excepte en el cas de llibres de caràcter professional.  
b) Tindre una tirada mínima de 500 exemplars.  
c) Ser la primera edició d'una obra inèdita, o bé d'una obra l'última edició de la qual date de més de 15 anys, en la llengua en què es proposa publicar. També es podran subvencionar projectes editorials que incorporen a una obra ja editada una novetat (estudi crític, nova traducció, etc.) que, segons el parer de la comissió de valoració, tinga especial rellevància cultural.  
d) Posseir un mínim de 50 pàgines per exemplar, excepte els llibres infantils, de teatre i de poesia.  
e) Adequar-se a una de les categories següents:  
- Obres de referència i consulta (llibres d'història, bibliografies, etc.).  
- Obres de pensament en disciplines humanístiques o científiques.  
- Obres de ficció.  
- Obres de ficció de caràcter infantil i juvenil.  
2. També podran optar a esta ajuda les partitures publicades per editorials que tinguen la seua seu social a la Comunitat Valenciana sempre que tinguen un mínim de quatre pàgines i una tirada mínima de 300 exemplars.  
3. En cas que una obra estiga editada en diverses enquadernacions (rústica, cartoné, etc.), només se'n podrà presentar una.  
  
Segona. Supòsits exclosos  
1. Queden exclosos expressament de les ajudes regulades en esta resolució:  
a) Tots els llibres de text sense excepció, siga quin siga el nivell o tipus d'ensenyança; els llibres d'exercicis i pràctiques i les corresponents claus d'exercicis i llibres del professor; els temaris d'oposicions, així com enciclopèdies i diccionaris.  
b) Els llibres d'editorials privades que estiguen realitzats en coedició amb alguna institució o organisme públic.  
c) Les obres editades en fascicles.  
d) Els llibres conceptuats com de bibliòfils.  
e) Totes les edicions facsímils sense excepció, siga quina siga la temàtica o la tipologia.  
f) Els llibres publicats per associacions, fundacions i altres institucions públiques o privades sense ànim de lucre, encara que estiguen inscrites en el Registre d'Empreses Editorials; igualment, els llibres editats pels seus autors i els no vendibles.  
g) Les obres que siguen editades amb el suport financer, total o parcial, d'un o més autors.  
h) Les obres que, editades per clubs del llibre i empreses semblants, només són assequibles als respectius socis o adherits, i les editades expressament per a la venda a terminis.  
i) Els àlbums, retallables, llibres de pintar i acolorir, quaderns de cal·ligrafia i d'exercicis i, en general, tots aquells en què s'haja de treballar.  
j) Els catàlegs d'exposicions.  
k) Els llibres d'informàtica.  
l) Els anuaris, publicacions periòdiques i separates o números monogràfics d'estes.  
m) Les fotocòpies enquadernades en forma de llibre.  
n) Els volums solts que formen part d'una obra completa en cas que no es comercialitzen per separat.  
o) Les reimpressions d'obres, excepte el que preveu la base primera, apartat 1, lletra c.  
2. Les editorials amb títols que es publiquen simultàniament en format paper i en format digital no podran presentar més d'una sol·licitud per cada títol. Es considerarà, en eixe cas, que la subvenció es concedix a l'edició de l'obra en ambdós suports.  
  
Tercera. Requisits dels beneficiaris  
1. Podran optar a esta subvenció totes les empreses editorials que tinguen seu social a la Comunitat Valenciana la producció de les quals es comercialitze per mitjà de llibreries.  
2. No podran obtindre la condició de beneficiaris aquells sol·licitants que es troben en algun dels supòsits previstos en l'article 13 de la Llei 38/2003, de 17 de novembre, General de Subvencions.  
  
Quarta. Quantia de les ajudes  
Al finançament de les ajudes que es preveuen en esta orde es destinen 200.000 euros, que es distribuïxen segons les àrees o modalitats d'activitats subvencionables següents:  
a) La producció editorial en valencià, amb una dotació del 60 per cent de l'import destinat a estes ajudes.  
b) La producció editorial en castellà, amb una dotació del 40 per cent de l'import destinat a estes ajudes.  
Els sol·licitants hauran d'indicar obligatòriament l'àrea o la modalitat de producció editorial a què presenten cada obra tenint en compte que una obra només podrà ser presentada a una única modalitat o àrea subvencionable.  
Totes les partitures publicades per editorials que tinguen la seua seu social a la Comunitat Valenciana i que siguen presentades a esta convocatòria seran avaluades dins de la modalitat de producció editorial en valencià, independentment de la llengua utilitzada en la seua edició.  
Sense perjuí de les dotacions indicades en cada modalitat, quan, per raó de falta de sol·licituds o d'incompliments de requisit, no s'exhaurisca la quantia establida en alguna de les modalitats, l'excedent generat incrementarà la dotació assignada a l'altra modalitat.  
  
Quinta. Procediment de concessió  
Fase primera. Comprovació de la documentació  
En primer lloc, es comprovarà que la documentació justificativa que acompanya la sol·licitud acredita de manera suficient la quantia sol·licitada per l'interessat en concepte de subvenció i s'ajusta a l'objecte establit en la base primera. En cas que la documentació aportada no justifique de manera suficient el total d'allò que s'ha sol·licitat, esta quantitat es reduirà en la part que corresponga.  
Fase segona. Assignació de l'ajuda  
La dotació econòmica de cada modalitat es distribuirà entre els beneficiaris en funció del preu de venda al públic i de la tirada de les obres presentades per ells tenint en compte els límits següents:  
  
a) La tirada màxima computable serà de 2.000 exemplars, encara que la seua tirada total supere esta xifra.  
b) El preu màxim d'una obra per a calcular l'ajuda serà de 30 euros, encara que el seu preu de venda al públic supere esta xifra.  
Després de l'aplicació dels límits exposats anteriorment, i en cas que se supere la dotació econòmica establida en la convocatòria, l'import de l'ajuda a cada sol·licitant en cada una de les modalitats respondrà a la formula de repartiment «ajuda = (X\*Y)/T» d'acord amb els factors següents:  
X = Dotació econòmica de la modalitat.  
Y = Quantitat resultant de la multiplicació del preu de venda al públic dels llibres presentats pel sol·licitant en eixa modalitat, per la seua tirada en aplicació dels límits de preu i tirada de les obres fixats anteriorment.  
T = Suma dels factors Y corresponents a tots els sol·licitants de la modalitat.  
L'import que percebrà cada beneficiari en cada una de les dos àrees o modalitats establides en la base quarta no podrà superar el 35 % de la dotació prevista per a cada una.  
  
Sexta. Règim normatiu d'estes ajudes  
1. El procediment per a la concessió d'estes ajudes es tramitarà en règim de concurrència competitiva, tal com establix l'article 22.1 de la Llei 38/2003, General de Subvencions.  
2. A estes ajudes els són aplicables les bases reguladores d'esta convocatòria, i per al que no preveuen, seran aplicables la Llei d'Hisenda Pública de la Generalitat Valenciana (text refós aprovat pel Decret Legislatiu de 26 de juny de 1991, del Consell de la Generalitat Valenciana); la Llei 38/2003, General de Subvencions; el Reglament de la Llei 38/2003, aprovat pel Reial Decret 887/2006; la Llei 11/2007, de 22 de juny, d'Accés Electrònic dels Ciutadans als Servicis Públics, i el Decret 18/2004, de 13 de febrer, del Consell, de creació del Registre Telemàtic de la Generalitat i regulació de les notificacions telemàtiques de la Generalitat.  
3. La presentació de la sol·licitud per a optar a esta ajuda implica la plena acceptació per part del sol·licitant de les bases per les quals es regix esta convocatòria.  
  
Sèptima. Termini de les sol·licituds i documentació que cal presentar  
1. El termini de presentació de sol·licituds serà de vint dies hàbils comptats des de l'endemà de la publicació d'esta orde en el Diari Oficial de la Comunitat Valenciana.  
2. En cas que els documents que han d'acompanyar la sol·licitud de concessió de les ajudes ja estiguen en poder de qualsevol òrgan de l'administració actuant, el sol·licitant podrà acollir-se al que establix l'apartat f de l'article 35 de la LRJPAC sempre que es faça constar la data i l'òrgan o la dependència en què van ser presentats o, si és el cas, emesos i que no hagen transcorregut més de cinc anys des de la finalització del procediment a què corresponen.  
3. En els supòsits d'impossibilitat material d'obtindre la documentació, l'òrgan competent podrà requerir al sol·licitant la presentació o, a falta d'això, l'acreditació per altres mitjans dels requisits a què es referix el document.  
4. Podran presentar sol·licituds les empreses mercantils del sector editorial, ja siguen persones físiques o jurídiques, legalment constituïdes. La sol·licitud haurà de formalitzar-se segons el model inclòs en l'annex I d'esta orde i anirà acompanyada dels originals o de fotocòpies compulsades dels documents següents:  
a) Si el sol·licitant és una persona jurídica, una fotocòpia compulsada del document públic que acredite la seua constitució, una fotocòpia compulsada del NIF de persona jurídica així com la documentació que acredite la representació que exercix el firmant de la sol·licitud.  
b) Un exemplar de la primera edició de l'obra per a la qual se sol·licita l'ajuda.  
c) Una còpia del contracte d'edició de l'obra.  
d) Una factura del cost total d'impressió de l'obra objecte de sol·licitud expedida per l'impressor en què figure expressament la tirada.  
e) Dades de les obres presentades, segons l'imprés normalitzat (annex II), amb indicació expressa de la modalitat en valencià o castellà a què es presenta cada obra.  
f) URL del catàleg de títols publicats. En cas que el sol·licitant no dispose d'un catàleg de títols publicats accessible via web, s'admetrà la presentació de l'esmentat catàleg en CD o en paper.  
g) Documentació que acredite la tirada realitzada per l'editorial sol·licitant, en cas d'una obra coeditada amb altres empreses editorials. En l'obra haurà de constar el número d'ISBN i el nom de l'editorial sol·licitant.  
h) Certificat del distribuïdor, o declaració responsable de l'editor en cas de distribució pròpia, que acredite que l'obra objecte de sol·licitud ha sigut distribuïda en llibreries. En cas de llibres de caràcter no professional, s'haurà d'acreditar la distribució almenys en cinquanta punts de venda; en casos de publicació en suport digital, haurà d'estar present per a ser comercialitzats en alguna plataforma digital diferent de la de l'editorial mateix.  
i) En cas d'empreses amb una plantilla igual o superior a 25 persones, una memòria que indique els mitjans que utilitzen, amb l'acord dels agents socials, per a previndre i detectar casos d'assetjament sexual i d'assetjament per raó de sexe en els centres de treball, i per a intervindre-hi, de conformitat amb els articles 46 i 47 de la Llei 9/2003, de 2 d'abril, de la Generalitat, per a la Igualtat entre Dones i Hòmens, i l'article 48 de la Llei Orgànica 3/2007, de 22 de març, per a la Igualtat Efectiva entre Dones i Hòmens.  
j) En cas de nou perceptor o DE canvi de número de compte bancari, s'aportarà el model de domiciliació bancària que apareix com a annex III a esta orde.  
5. D'acord amb el que disposa l'article 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, el sol·licitant podrà autoritzar expressament l'Administració perquè obtinga directament les dades necessàries per a acreditar el compliment de les obligacions tributàries i amb la Seguretat Social, així com per a la comprovació directa de les dades d'identitat (DNI) i, si és el cas, de residència (annex I de la sol·licitud d'ajudes, apartat F, Autorització).  
En cas de no subscriure la corresponent autorització, el sol·licitant estarà obligat a aportar els documents següents:  
- Certificat positiu de l'Agència Estatal d'Administració Tributària que acredite que el sol·licitant es troba al corrent de les seues obligacions.  
- Certificació de la Tresoreria General de la Seguretat Social que acredite que el sol·licitant es troba al corrent en el compliment de les seues obligacions amb la Seguretat Social.  
- Certificació de les direccions territorials de la Conselleria d'Hisenda i Administració Pública que acredite que el sol·licitant no té deutes de naturalesa tributària amb la Generalitat.  
Si el sol·licitant no dóna eixa autorització i és persona física, haurà d'aportar-se una còpia del document nacional d'identitat; si és persona jurídica, una còpia del document nacional d'identitat del representant legal.  
6. Les sol·licituds es facilitaran als interessats en el Registre Auxiliar de la Biblioteca Valenciana i en els registres de les direccions territorials d'Educació, Cultura i Esport de Castelló, València o Alacant.  
  
7. Les sol·licituds hauran de presentar-se en el Registre Auxiliar de la Biblioteca Valenciana (monestir de Sant Miquel dels Reis, av. Constitució, 284, 46953 València), en els registres de les direccions territorials d'Educació, Cultura i Esport d'Alacant, Castelló o València, o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
En cas que la documentació es presente en correus, serà regulada per l'article 31 del Reial Decret 1829/1999, de 3 de desembre, pel qual s'aprova el reglament que regula la prestació dels servicis postals.  
  
8. Si la sol·licitud no es presenta en el Registre Auxiliar de la Biblioteca Valenciana, es podrà remetre un fax a l'òrgan gestor de la convocatòria (Direcció General de Cultura, núm. 420 884 576) en què s'indiquen el número i la data d'entrada al registre i l'òrgan en què s'ha presentat la sol·licitud.  
9. Qui ho desitge, podrà realitzar la presentació i el registre per mitjans electrònics i sol·licitar que les comunicacions i notificacions es practiquen per esta via. Estos tràmits tindran plena validesa, d'acord amb les condicions i els requisits que preveuen la Llei 11/2007, de 22 de juny, d'Accés Electrònic dels Ciutadans als Servicis Públics, i el Decret 18/2004, de 13 de febrer, del Consell, de creació del Registre Telemàtic de la Generalitat i regulació de les notificacions telemàtiques de la Generalitat. A fi de complir els requisits de seguretat establits, la designació de l'adreça o de la bústia de correu electrònic, a l'efecte de la pràctica de notificacions a l'interessat, haurà de correspondre a la proporcionada per la Generalitat, amb domini ?cv.gva.es?.  
  
Es requerirà, per a sol·licitar este tipus d'ajudes per via telemàtica, un certificat de firma electrònica d'entitat emés per l'ACCV ?http://www.accv.es/va/empreses/?. En cas que l'empresa sol·licitant siga una persona física, serà necessari el certificat de firma electrònica de ciutadà emés per l'ACCV ?http://www.accv.es/va/ciutadans/?.  
La tramitació telemàtica pot realitzar-se a través del Prop, en la URL següent: ?http://www.gva.es/portal/page/portal/inicio/procedimientos'id\_proc=1585>.  
Els documents d, e, g i i poden ser aportats de forma telemàtica. En el cas dels documents e i i, només s'acceptaran en format PDF i hauran d'estar firmats per mitjà de la plataforma de firma en línia de l'ACCV: ?http://www.accv.es/va/ciutadans/firma-on-line-pdf/?.  
10. Si la sol·licitud no té els requisits i documents que s'assenyalen en esta base, es requerirà l'interessat perquè, en un termini de deu dies, esmene la falta o aporte els documents preceptius, amb indicació que si no ho fa així, es considerarà que ha desistit de la seua petició amb una resolució prèvia, d'acord amb l'article 71, apartat 1, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener.  
  
Octava. Òrgan d'instrucció i comissió tècnica de valoració  
1. L'òrgan competent per a la instrucció del procediment de concessió de la subvenció és la Subdirecció General del Llibre, Arxius i Biblioteques, en els termes establits per la Llei 38/2003, General de Subvencions.  
2. Les sol·licituds i la documentació presentades seran estudiades per una comissió de valoració, que estarà integrada pels membres següents:  
- Presidència: la directora general de Cultura o el funcionari de la Subdirecció General del Llibre, Arxius i Biblioteques en qui delegue.  
- Vicepresidència: un cap de servici de la Subdirecció General del Llibre, Arxius i Biblioteques.  
- Vocalies: un cap de secció i tres tècnics de la Subdirecció General del Llibre, Arxius i Biblioteques, i un director d'una de les biblioteques públiques provincials gestionades per la Generalitat.  
- Secretaria: el cap de la Secció del Llibre de la Subdirecció General del Llibre, Arxius i Biblioteques.  
Tots els vocals seran nomenats per la directora general de Cultura.  
  
La condició de vocal en la Comissió tindrà caràcter personal; no es podrà actuar per delegació ni ser substituït.  
3. La Comissió Tècnica de Valoració quedarà constituïda vàlidament amb la presència de la presidència i de la secretaria i, almenys, de la mitat dels seus membres, d'acord amb el que establix l'article 26.1 de la LRJPAC.  
4. Als membres de la Comissió de Valoració els serà aplicable, quant a causes d'abstenció i recusació, el que establix el capítol II del títol II de la LRJPAC.  
5. La Comissió Tècnica de Valoració examinarà les sol·licituds i obres presentades i valorarà l'import total de la subvenció que correspon a cada editorial segons els títols acceptats, d'acord amb els criteris establits en les bases quarta i quinta. A continuació, elevarà l'informe de valoració de les obres a l'òrgan instructor. L'òrgan instructor, a la vista de l'expedient i de l'informe de l'òrgan col·legiat, formularà la proposta de resolució provisional degudament motivada. La directora general de Cultura dictarà, per delegació de la consellera d'Educació, Cultura i Esport, una resolució que serà publicada en el Diari Oficial de la Comunitat Valenciana. Esta resolució esgota la via administrativa.  
  
6. Si en el termini de sis mesos, comptats des que produïsca efectes esta orde, no s'ha dictat i notificat la resolució corresponent, s'entendrà que la petició ha sigut desestimada, sense perjuí de l'obligació de resoldre de l'Administració, d'acord amb l'article 42 de la Llei 30/1992, de 26 de novembre.  
  
Novena. Finançament de les activitats subvencionades  
1. L'import de les ajudes regulades en esta convocatòria no podrà ser en cap cas d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que ha de realitzar el beneficiari.  
2. Qualsevol alteració de les condicions tingudes en compte per a la concessió de l'ajuda, i en tot cas l'obtenció concurrent de subvencions o ajudes atorgades per altres administracions o ens públics o privats, podran donar lloc a la modificació de la resolució de concessió en els termes establits en la normativa reguladora de la subvenció.  
  
  
Deu. Forma de pagament  
El pagament s'efectuarà d'una sola vegada, per mitjà d'una transferència bancària, després de publicar la resolució d'adjudicació i sempre que el beneficiari complisca els requisits exigits per la Llei 38/2003, General de Subvencions, tal com s'exigix en estes bases.  
  
Onze. Obligacions dels beneficiaris  
Són obligacions del beneficiari:  
a) Acreditar davant de la Conselleria d'Educació, Cultura i Esport el compliment dels requisits i condicions que determinen la concessió de l'ajuda.  
b) Sotmetre's a les actuacions de comprovació i control financer que ha d'efectuar l'òrgan concedent, o qualssevol altres actuacions de comprovació i control financer que puguen realitzar els òrgans de control competents, per a la qual cosa haurà d'aportar tota la informació que li siga requerida en l'exercici d'estes actuacions, d'acord amb el que establix l'article 46 de la Llei 38/2003, de 17 de novembre, General de Subvencions.  
c) Comunicar per mitjà d'una declaració responsable a la Conselleria d'Educació, Cultura i Esport l'obtenció de subvencions, ajudes, ingressos o recursos que financen les activitats subvencionades, procedents de qualssevol administracions o ens públics, tant en règim de minimis com qualsevol altre tipus d'ajuda. L'obtenció concurrent d'altres aportacions que siguen incompatibles amb esta subvenció podrà donar lloc a la modificació de la resolució de concessió.  
d) Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions.  
e) Reintegrar les quantitats percebudes i exigir l'interés de demora corresponent des del moment del pagament de la subvenció fins a la data en què s'acorde que correspon el reintegrament, en els casos previstos en l'article 37 de la Llei 38/2003, de 17 de novembre, General de Subvencions.  
f) Disposar dels llibres comptables, els registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com tots els estats comptables i registres específics que siguen exigits per les bases reguladores de les subvencions, amb la finalitat de garantir l'exercici adequat de les facultats de comprovació i control.  
  
Dotze. Inspecció i control  
Quan de l'exercici de les funcions d'inspecció o control es deduïsquen indicis de la incorrecta obtenció, gaudi o destinació de l'ajuda percebuda, la Conselleria d'Educació, Cultura i Esport podrà acordar la retenció de les factures, documents equivalents o substitutius i de qualsevol altre document relatiu a les operacions en què es manifesten estos indicis.  
  
Tretze. Infraccions i sancions administratives  
Les infraccions i sancions administratives s'ajustaran al que disposa el títol IV de la Llei 38/2003, de 17 de novembre, General de Subvencions.  
  
Catorze. Difusió  
Després de la publicació de la resolució de concessió de les ajudes a la producció editorial convocades en esta convocatòria, les obres presentades d'acord amb el que establix la base sèptima quedaran a disposició dels editors, que podran retirar-les abans del 31 de desembre de l'any 2014. En cas de no fer-ho, seran destinades a biblioteques públiques.